Krieket begin op drafstap by Paul Roos Gimnasium | Netwerk24
Krieket begin op drafstap by Paul Roos Gimnasium
Paul Roos Gimnasium se krieketspanne het die laaste week van die somervakansie aan vier verskillende toernooie deelgeneem. Benewens die toernooie het die skool se o.15A-span ook ’n vriendskaplike wedstryd teen ’n skoolspan van Australië, Churchie, gespeel.
Die o.19A-span het aan die Kaapse krieketfees deelgeneem. Die o.19 A’s het die laaste dag van die toernooi geskitter en ’n pragoorwinning oor Pretoria Boys’ High behaal.
Die span het vyf wedstryde gespeel waarvan hy drie gewen en een verloor het, en een het onbeslis geëindig.
Die skool se o.19B-krieketspan het aan die Tafelberg-krieketfees deelgeneem, wat T20- en 50-beurt-wedstryde ingesluit het.
Die span, wat meestal teen ander skole se o.19A-spanne gespeel het, het ses wedstryde gespeel – drie gewen en die ander drie verloor.
Die o.15-A span, wat aan die Somerset College-kriekettoernooi deelgeneem het, het hom uitstekend van sy taak gekwyt deur in vier van sy ses wedstryde as wenners uit die stryd te tree.
Die o.15B-krieketspan het aan Hoër Jongenskool se o.15-toernooi in slegs een wedstryd deelgeneem en skitterend teen ander A-spanne vertoon. Dié span het drie van sy vier wedstryde gewen.
Paul Roos Gimnasium vertrek die naweek na die Oos-Kaap met vyf spanne teen St. Andrew’s College van Grahamstad, Grey High en Hoërskool Pearson te staan sal kom.